
REPUBLIKA HRVATSKA
 KRAPINSKO-ZAGORSKA ŽUPANIJA
                   GRAD ZABOK
                   Gradsko vijeće

KLASA: 551-05/26-01/002
URBROJ: 2140-6-______
Zabok, ___.___.2026.

Na temelju članka 11. stavka 5. Zakona o zdravstvenoj zaštiti (″Narodne novine“ broj 100/18., 125/19., 147/20., 119/22, 156/22., 33/23., 36/24. i 102/25.) članka 31. Statuta Grada Zaboka („Službeni glasnik Krapinsko-zagorske županije“, broj 9/13., 16/14., 4/18., 5/20., 13/20.-pročišćeni tekst, 15/21. i 28/21.-pročišćeni tekst) Gradsko vijeće Grada Zaboka, na __. sjednici, održanoj __. ________ 2026. godine donosi

O D L U K U
o sufinanciranju troškova postupka
medicinski pomognute oplodnje

Članak 1.
 Ovom se Odlukom utvrđuju uvjeti, visina i način sufinanciranja troškova postupka medicinski pomognute oplodnje koje osigurava Grad Zabok (u daljnjem tekstu: Grad). 
Članak 2.
Pod medicinski pomognutom oplodnjom u smislu ove Odluke, smatraju se postupci propisani Zakonom o medicinski pomognutoj oplodnji („Narodne novine“ broj 86/12). 
Članak 3.
Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.
Članak 4.
Troškovima medicinski pomognute oplodnje, u smislu ove Odluke smatraju se: 
· troškovi usluga medicinski pomognute oplodnje sukladno cjeniku ovlaštene zdravstvene ustanove za provođenje postupaka medicinski pomognute oplodnje;
· troškovi pregleda liječnika specijalista ginekologije vezanih uz postupak medicinski pomognute oplodnje;
· troškovi propisanih lijekova vezanih uz postupak medicinski pomognute oplodnje.
Članak 5.
Pravo na sufinanciranje troškova postupka medicinski pomognute oplodnje ostvaruje korisnik prava u smislu Zakona o medicinski pomognutoj oplodnji koji kumulativno ispunjava sljedeće uvjete:
· da korisnik prava ima prijavljeno prebivalište na području Grada Zaboka neprekidno najmanje godinu dana prije podnošenja zahtjeva, a ako pravo ostvaruje u braku ili izvanbračnoj zajednici, isti uvjet mora ispunjavati i njegov bračni ili izvanbračni drug;
· da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu;
Članak 6.
Podnositelj zahtjeva može ostvariti pravo na sufinanciranje troškova postupka medicinski pomognute oplodnje u ukupnom iznosu do 1.000,00 eura tijekom jedne kalendarske godine, neovisno o broju podnesenih zahtjeva.
Članak 7.
Pravo na sufinanciranje troškova postupka medicinski pomognute oplodnje ostvaruje se podnošenjem zahtjeva za sufinanciranje troškova postupka medicinski pomognute oplodnje putem Pisarnice Grada Zaboka osobno, poštom ili putem e-mail adrese: pisarnica@zabok.hr.
Zahtjev za sufinanciranje podnosi se najkasnije u roku od 90 dana od dana plaćanja računa kojim se dokazuju troškovi postupka medicinski pomognute oplodnje.

Članak 8.
Podnositelj zahtjeva uz zahtjev obvezan je dostaviti i sljedeću dokumentaciju:
· pravovaljani dokaz o prijavljenom prebivalištu podnositelja zahtjeva, a ako pravo ostvaruje u braku ili izvanbračnoj zajednici, i njegova bračnog ili izvanbračnog druga, iz kojeg je vidljivo da uvjet prebivališta iz članka 5. ove Odluke ispunjavaju neprekidno najmanje godinu dana;
· dokaz o uključenju u postupak medicinski pomognute oplodnje (liječnička dokumentacija);
· potpisanu izjavu kojom pod materijalnom i kaznenom odgovornošću izjavljuje da za troškove postupka medicinski pomognute oplodnje za koje podnosi zahtjev nije ostvario niti će ostvariti pravo na sufinanciranje ili drugi oblik financijske naknade iz drugih javnih izvora. U slučaju naknadnog ostvarivanja prava na sufinanciranje iz drugih javnih izvora obvezuje se o tome bez odgode obavijestiti Grad Zabok te vratiti nepripadno isplaćena sredstva;
· račune s dokazom o plaćanju troškova postupka medicinski pomognute oplodnje ili druge dokaze o nastalom i plaćenom trošku povezanom s postupkom medicinski pomognute oplodnje;
· drugu dokumentaciju na traženje nadležnog upravnog odjela.
Članak 9.
Postupak utvrđivanja prava na sufinanciranje troškova postupka medicinski pomognute oplodnje provodi upravni odjel nadležan za društvene djelatnosti. 
Upravni odjel o zahtjevu odlučuje rješenjem. 
Članak 10.
 Sufinanciranje troškova medicinski pomognute oplodnje koji su predmet ove Odluke provodit će se sukladno osiguranim sredstvima u proračunu Grada Zaboka.
Članak 11.
Novčani iznos sufinanciranja isplatit će se na tekući račun podnositelja zahtjeva.
Članak 12.
 Sufinanciranje troškova medicinski pomognute oplodnje u prvoj kalendarskoj godini primjene ove Odluke može se ostvariti i za postupke započete prije stupanja na snagu ove Odluke, pod uvjetom da je račun kojim se dokazuju troškovi postupka plaćen nakon njezina stupanja na snagu.
Članak 13. 
Protiv rješenja iz članka 9. ove Odluke može se, u roku od 15 dana po primitku istog, podnijeti žalba Krapinsko-zagorskoj županiji, Upravnom odjelu za zdravstvo, socijalnu politiku, branitelje, civilno društvo i mlade, Krapina, Magistratska 1. 
Žalba se predaje Upravnom odjelu za EU fondove, društvene djelatnosti i javne potrebe Grada Zaboka neposredno ili šalje poštom na adresu Zabok, ZIVTOV trg 10, a može se izjaviti i usmeno na zapisnik. 
Stranka se može odreći prava na žalbu u pisanom obliku ili usmeno na zapisnik od dana primitka ovog Rješenja do dana isteka roka za izjavljivanje žalbe. Temeljem članka 9. stavka 2. točke 15. Zakona o upravnim pristojbama, žalba na Rješenje oslobođena je plaćanja upravne pristojbe.
Članak 14. 
Ova Odluka objavit će se u „Službenom glasniku Krapinsko-zagorske županije“, a stupa na snagu osmog dana od dana objave. 

